runetrust/blame-folketinget-dk huggingface dataset:
Jonas Dahl (SF), 2011-03-31:
Jeg tror, at vi både som brugere og som borgere i det her land har en fælles interesse i også at kunne kigge forskerne og deres resultater lidt mere i kortene, og der kunne man jo sagtens se på nogle af de erfaringer, der har været fra andre lande, og også noget af det, som EU lægger op til, netop at der selvfølgelig i respekt for patenterne skal være en forsinkelse.
Karen J. Klint (S), 2000-05-23:
Når der bliver bragt bestyrelser ind i billedet, kan jeg være meget usikker på, om en bestyrelse skal have indsigt i personlige sager. Det er derfor, det er meget vigtigt, at det tilsyn, der bliver gennemført på plejehjemmene, også bliver af en sådan art, at tavshedsforpligtelsen er i orden over for de enkelte beboere.
Per Kaalund (S), 1998-01-27:
Der udtaler Jógvan Sundstein her til forhørsprotokollen - det er bind 4, side 23: »Der var en skarp tone mellem mødedeltagerne, og således truede Schlüter på et tidspunkt med at forlade mødet, hvilket ville medføre, at banken måtte lukke.« Atli Dam siger om samme møde, at vidnet - altså Atli Dam - husker, at statsministeren slog i bordet, og han selv var ved at forlade mødet to til tre gange.
Jeppe Mikkelsen (RV), 2014-05-28:
For når vi skal ud at købe materiel, er det jo noget, der gerne skulle holde i 20 år, i 30 år, ja, måske i endnu længere tid end 30 år – det ved man selvfølgelig ikke endnu, men det er noget, der skal holde i rigtig, rigtig mange år, også når vi kommer til det tidspunkt, hvor hele timemodellen er blevet indfaset og hele Togfonden DK er blevet indfaset.
Rasmus Nordqvist (ALT), 2016-03-04:
Nu har jeg ganske vist bare mine almindelige briller på i dag, men hvis jeg tager mine historiske briller på, er det for mig helt tydeligt, at selv om Danmark jo er et meget lille land, har vi altid været en stor nation, når det har handlet om demokratiske værdier som frihed, frisind og minoriteters rettigheder
Kristian Jensen (V), 2020-12-18:
Jeg glæder mig over, at i den kommune, jeg kommer fra, har Venstre nu for første gang opstillet en kvinde som borgmesterkandidat, og jeg er helt sikker på, at hun vil kunne gøre det præcis lige så godt på sin måde, som de mandlige borgmestre før hende har gjort det på deres måde.
Bjørn Brandenborg (S), 2023-02-28:
Og vi havde gerne set – det er vist ikke nogen hemmelighed – at vi var fuldt og helt med i politisamarbejdet, men nu har vi i stedet den her samarbejdsaftale, og så er det godt, at redegørelsen også den her gang viser, at det grundlæggende går godt med samarbejdet.
Kristian Thulesen Dahl (DF), 2003-12-12:
Så skal jeg sige til hr. Nicolai Wammen, at det er fuldstændig rigtigt, at som jeg kan tælle, ville der ikke være flertal i Folketinget for at gennemføre nogen besparelser overhovedet på dagpengeområdet uden om Dansk Folkeparti.
Erling Bonnesen (V), 2014-04-30:
Så jeg vil da her til sidst opfordre til, at skatteministeren, når nu ministeren selv siger, at der ikke er truffet beslutning endnu, simpelt hen vender den her sag fuldstændig på hovedet og får sørget for en decentralisering i stedet for den her centralisering og så siger: Jamen vi skal da lige præcis sikre, at et område som f.eks. Svendborg stadig væk kan være bemandet, og så flytter vi nogle funktioner fra f.eks. hovedstaden og ud.
Simon Emil Ammitzbøll (RV), 2006-10-24:
Men jeg stillede faktisk også et spørgsmål, som jeg slet ikke fik svar på: Mener ministeren virkelig, at vi ikke skal gøre noget for at undersøge, om 24-års-reglen virker over for tvangsægteskaber, så vi kan komme det alvorlige problem til livs?
Aleqa Hammond (UFG), 2017-10-26:
FN's verdensmål, SDG'erne, er et område, hvor alle arktiske stater har mulighed for at redefinere deres tilgang til vores fælles forskning samt uddannelse i bæredygtig udvikling med de nye muligheder i Arktis og ikke mindst de muligheder, klimaforandringerne bringer med sig.
Ulla Tørnæs (V), 2004-02-03:
Men jeg tror allerede nu, at jeg godt kan sige, at vi fra regeringens side vil se positivt på et sådant forslag. I forlængelse af behandlingen af beslutningsforslag nr. B 47, skal jeg, for så vidt angår B 8, anføre, at regeringen er ganske enig i forslagsstillernes overordnede mål, som er at kvalificere tolkeydelserne i indvandrersprogene, og som tidligere nævnt er vi i færd med at se på hele dette område.
Lars Løkke Rasmussen (V), 2003-04-22:
Sådan vil det i sagens natur være, for den arbejdsplads, der i givet fald måtte blive flyttet ud, kan gøre gavn i præcis det landdistrikt, den flyttes ud til, men ændrer i øvrigt ikke rammevilkårene i resten af de danske landdistrikter. Så må jeg sige - og det skal være det sidste, jeg siger - at jeg synes, det har været lidt forstemmende at opleve specielt den socialdemokratiske renden op på og ned fra talerstolen med et budskab, jeg godt synes jeg kan tillade mig at karakterisere som hyklerisk.
Esben Lunde Larsen (V), 2016-04-19:
Men som ansvarlig regering for hele Danmark må vi insistere på, at lovgivningen skal give plads til både landmanden, produktionsvirksomheden, fuglekiggeren, fiskeren, børnefamilien, kondiløberen og alle andre, der bidrager til og nyder godt af et samfund i balance.
Henriette Kjær (KF), 2003-03-18:
Fra min og fra Socialministeriets side kan vi være med til, at det udgangspunkt fastholdes ved altid at have det i baghovedet, når der laves lovændringer og sættes andre initiativer i værk, og ved at være opmærksomme på, om praksis også viser sig at have det udgangspunkt.
Pia Kjærsgaard (DF), 1999-04-16:
Der er stadig ikke givet adgang til midlertidig opholdstilladelse, og Dansk Folkeparti beklager meget, at det ikke forholder sig sådan, at man kun giver midlertidig opholdstilladelse, men giver fast opholdstilladelse i løbet af 3 år ifølge den gældende udlændingelov.
Josephine Fock (ALT), 2017-05-19:
Vi bringer det jo ikke op i salen for at påtvinge nogen noget, men vi siger bare, at der skal åbnes op for det i lovgivningen, så der er en mulighed for at gøre det, og så er det helt op til de lokale borgere, hvordan og om de vil gøre brug af den her mulighed eller de andre muligheder, som ordføreren nævner.
Pia Christmas-Møller (KF), 2006-12-05:
Han stiller krav om den hurtigst mulige tilbagetrækning med henvisning til, at alt er gået galt i Irak, at det var forkert at gå ind i Irak og fjerne Saddam Hussein, at den irakiske befolkning har lidt, og at fremtidsperspektiverne er dystre.
Morten Homann (SF), 2005-12-01:
Jeg kan berolige fru Anita Knakkergaard med, at jeg tror, at Dansk Folkepartis afvisning af det her forslag beror på en misforståelse, for det her forslag er i alt væsentligt identisk med det beslutningsforslag, B 74, som blev fremsat, men ikke førstebehandlet sidste år ud over den førstebehandling, som man får i dagspressen, hvor man kunne se, at regeringen var imod forslaget.
Torsten Schack Pedersen (V), 2012-02-28:
Jeg skal ikke gennemgå alle de tekniske ændringer, men blot konstatere, at når vi gennemfører så omfattende lovændringer, som vi har gjort for år tilbage, er det naturligvis meget sandsynligt, at der efterfølgende vil ske nogle justeringer og præciseringer på en række områder, og det bakker vi i Venstre selvfølgelig op om.
Louise Schack Elholm (V), 2009-02-26:
En tredjedel af alle dem, der er blevet frakendt deres kontanthjælp, kommer ud og får et arbejde, og jeg synes da, det er utrolig positivt, at de kan komme ud og få et arbejde, for det viser jo, at de er interesserede i det og gerne vil, og at de bliver en del af det danske samfund.
Søren Søndergaard (EL), 2004-03-31:
Det vil sige, at hr. Niels Helveg Petersen jo i virkeligheden er enig i det, statsministeren tidligere har givet udtryk for, og som vi også hørte før at hr. Jeppe Kofod har givet udtryk for, nemlig at såfremt alle andre lande ønsker våbenembargoen ophævet, så støtter Danmark det, uanset om der er kommet noget på menneskerettighederne eller ej, for man kan ikke forestille sig den situation, hvor Danmark alene blokerer for det.
Mette Frederiksen (S), 2013-11-22:
Så der er et tilsagn fra min side om, at vi følger det her tæt, og skulle tingene udvikle sig negativt, set med borgernes briller, altså også hvad angår retssikkerhed, så har jeg ikke nogen stærke følelser over for tallet 80 pct. og heller ikke over for tallet 90 pct. Så mit forslag vil være, at vi også over for Folketinget anviser det: Hvordan udvikler det her sig?
Jens Joel (S), 2025-10-09:
Jeg er ikke overraskende tit uenig i nogle af de store tanker, der bliver tænkt, og en af gangene var tidligere i den her valgperiode, hvor formanden sammen med formanden for De Konservative og Radikale Venstre på forsiden af Børsen foreslog, at man skulle kunne hente udenlandsk arbejdskraft hertil, uden at myndighederne havde givet grønt lys.
Per Clausen (EL), 2011-05-24:
Jeg vil bare spørge hr. Jesper Langballe, om han ikke er enig med mig i, at hvis det er politisk legitimt ved finanslovforhandlinger at få tilføjet særlige forskningsopgaver, som man ikke mener man kan få løst på andre måder end ved at aftale i finansloven, at de skal gennemføres, er det så ikke lige så politisk legitimt at sige: Vi har en række projekter, som vi ikke har tænkt os at afsætte ekstra penge til?
Mogens Jensen (S), 2007-03-21:
Jeg tror, at de nok skal klare at stå imod regeringens pres, men det er jo bekymrende, når vi kan se en systematisk indsats fra regeringens side for at lægge pres på DR, og det er jo det, vi gerne også med den debat her i dag vil forsøge at undgå sker fremover.
Dennis Flydtkjær (DF), 2013-05-22:
På den anden side har vi Camilla Vest og hendes mand, Peter Nielsen, hvor den ene part også boede i udlandet og arbejdede en smule i Danmark, men endte med at være skattepligtig i Danmark og blive idømt en fængselsstraf på 1 år og 9 måneder samt en kæmpe bøde.
Søren Søndergaard (EL), 2004-02-19:
, når ikke bare hr. Peter Skaarup - det kunne være relativt ligegyldigt med hr. Peter Skaarup og Dansk Folkeparti - men også deres ideologiske forbillede, den krigsforbryderansvarlige ambassadør i USA, den ene dag kan sige, at en person er terrorist og den næste dag løslade vedkommende.
Birthe Rønn Hornbech (V), 2004-05-10:
Der er for mig overhovedet ingen tvivl om, at indfører man uagtsomhed i voldtægtsbegrebet, så vil der være en lang række af de sager, hvor der i dag dømmes for forsætlig voldtægt, der nu vil - som man siger i nævningesprog - falde ned på uagtsom voldtægt.
Finn Sørensen (EL), 2016-05-12:
Det er ordføreren, der vil bevare den her ordning med den begrundelse, at det ellers vil gøre det sværere for virksomhederne at få den nødvendige arbejdskraft, og så vil jeg gerne have, at ordføreren svarer på mit spørgsmål: Hvad er det i de eksisterende love og regler, der forhindrer virksomhederne i at få den arbejdskraft, de skal bruge, når den her ordning er fjernet?
Pia Olsen Dyhr (SF), 2016-03-15:
Og det mener jeg er en diskussion, vi bliver nødt til at tage, altså hvordan vi gør det med tilsyn, og hvordan vi gør det med kontrol, så vi sørger for, at det ikke er sådan, at man kan melde sine børn ud af vores fælles folkeskole for at sørge for, at de kommer længere væk fra danske værdier.
Simon Kollerup (S), 2021-03-10:
Jeg mener, at der i lønkompensationsordningen er etableret en fornuftig model, hvor virksomhederne indgiver ansøgning og får udbetalt kompensation, hvorefter der foretages en efterkontrol i forbindelse med slutafregningen, og jeg mener helt overordnet, at lønkompensationsordningen er robust og sikrer virksomhedernes retsstilling.
Maja Panduro (S), 2010-11-25:
Den demokratiske høringsproces, hvor organisationer, myndigheder og parter har mulighed for at kunne bidrage med deres holdninger og deres ekspertise inden et lovforslags vedtagelse, er en for Socialdemokraterne vigtig og helt central pille i vores demokratiske tradition, og det er noget, der bør respekteres og skattes.
Kirsten Brosbøl (S), 2007-04-27:
Der er jo også meget stor forskel for en borger på at henvende sig til kommunen og sige, at man har et socialt problem, frem for at gå ned på en uafhængig rådgivningsinstans, et sted, hvor man ved, at her kan man få en rådgivning, som er uafhængig både af det offentlige og af det sted, hvor man har sin gæld.
Flemming Bonne (SF), 2009-05-04:
Dette vil nemlig alt andet lige føre til udlicitering i et omfang, som man ikke har nogen reel videnskabelig viden om er muligt, fornuftigt eller økonomisk ansvarligt - vel at mærke hvis målsætningen for den kommunale opgavevaretagelse er, at den skal være bedst og billigst.
Pernille Blach Hansen (S), 2004-11-10:
Men jeg synes, at hvis man laver en så omfattende analyse, der efterfølgende også skal danne grundlag for hele diskussionen af taxametersystemets indretning, jamen så ville det da være oplagt også at lade sådan en analyse danne baggrund for beslutningen om, hvordan den her selvstyremodel i praksis skal udformes.
Henning Hyllested (EL), 2016-05-26:
Man kan sige, at det kommer oven i, at omprioriteringsbesparelserne jo betyder – regner man med – at omkring 30.000 arbejdspladser skæres væk, og det kommer så oven i de ligeledes 30.000 arbejdspladser, som er forsvundet i den primære velfærdssektor i de seneste omkring 6-7 år.
Henrik Dam Kristensen (S), 1999-01-20:
Som før nævnt findes der en række produkter, hvor forandringen ikke kan måles, og hvor der som følge deraf ikke kan stilles krav om mærkning med oplysning om gensplejsning. Spørgeren var i sin skriftlige begrundelse for spørgsmålet inde på: Når analysemetoderne engang er på plads i EU-sammenhæng, vil man så kunne ramme produkter, hvor der er sket en utilsigtet forurening, fordi vinden eksempelvis har blæst pollen fra en gensplejset afgrøde ind på en mark med en ikkegensplejset afgrøde? Hertil må jeg svare, at når vi anvender dokumentkontrollen, vil der kunne være en utilsigtet forurening med GMO'er på den måde, at de bliver behandlet og sammenblandet med GMO-fri varer.
Magnus Heunicke (S), 2024-01-24:
Det er også sådan, som det jo også skitseres i spørgsmålet, at Miljøstyrelsen i søndags var nødt til at træffe afgørelse om to påbud til virksomheden, som går ud på dels at afværge miljøskade, dels at stille en økonomisk sikkerhed for den meget, meget omfattende operation, der er i gang.
Margrethe Vestager (RV), 2006-12-07:
Vil det sige, at vi her kan få at vide, at hr. Peter Christensen mener, at den aftale, vi lavede i foråret, er tilstrækkelig, er nok, at det er at løfte det politiske ansvar for, at der er medarbejdere nok til den velfærdsudfordring, som vi har foran os?
Anders Fogh Rasmussen (V), 2003-04-02:
Men jeg kan somme tider alligevel komme til at tvivle lidt på følsomheden, når hr. Villy Søvndal let og elegant hele tiden springer over de hundredtusinder af irakere, som er forsvundet i Saddam Husseins skumle fængsler; de tusinder af irakere, som lemlæstede kommer ud af fængslerne efter at være blevet tortureret af Saddam Husseins bødler.
Claus Hjort Frederiksen (V), 2010-04-21:
I besvarelser af gentagne udvalgsspørgsmål og i rapportuddrag, som er tilgået Folketinget, har jeg gjort opmærksom på, at borgerne også efter en samling vil kunne møde op i kommunerne og modtage generel vejledning om folkepension og boligstøtte.
Brian Bressendorff (S), 2022-04-07:
Som det er fast praksis i Transportministeriets anlægslove, bliver der lagt op til, at Folketinget ved en vedtagelse af lovforslaget også giver miljøgodkendelsen hertil, og projekterne vil skulle udføres på en sådan måde, at indvirkningerne på miljøet holdes inden for rammerne af de udførte vurderinger af projekternes indvirkning på miljøet.
Pelle Dragsted (EL), 2016-02-25:
Faktum er, at det er udtryk for disrespekt for Folketinget og disrespekt for embedet, når man vælger fuldstændig at ignorere og overhøre det, som et flertal herinde – og dermed et flertal af danskerne – har ytret ganske, ganske klart, nemlig at der på baggrund af det forløb, der har været, ikke længere er tillid til miljø- og fødevareministeren.
Pernille Blach Hansen (S), 2001-05-15:
På et, så vidt jeg erindrer, konkret spørgsmål fra fru Ulla Tørnæs om, hvad jeg ville gøre, hvis en kommende borgerlig regering fremsatte forslaget - så ville Socialdemokratiet vel være imod - svarede jeg, at det har vi sådan set ikke udtalt os om.
Theresa Scavenius (UFG), 2025-06-03:
Det er i ændringsforslag nr. 16, der handler om at sige, at Ombudsmanden skal have adgang til baserne, for at vi kan undgå at krænke folkeretten i forhold til torturkonventionen, og ændringsforslag nr. 17 handler om, at vi kan føre tilsyn med våbeneksporten, så vi ikke overskrider FN's våbenhandelstraktat .
Villy Søvndal (SF), 2004-11-16:
Jeg forstår fru Charlotte Dyremose sådan, at hvis man ikke havde sat 65.000 familier af de i forvejen mest indkomstsvage, vi har på kontanthjælp og på starthjælp, ned i ydelse, i det omfang man har – det tror jeg at selv fru Charlotte Dyremose vil tilstå at man har – så nærmede man sig et sovjetisk planøkonomisk samfund, og for at undgå det har man altså sænket ydelserne for de allerfattigste, vi har.
Kristian Thulesen Dahl (DF), 1999-05-11:
Men det er dog alligevel noget af et udsagn, der kom tidligere fra en af forslagsstillerne til den vedtagelse, som hr. Sjursen vælger at stemme for, og jeg må så bare sige, at hvis man tager de briller på, som var på for nogen tid siden, hvor det blev sagt, at det var klart, at EU skulle kunne handle militært også i modsætning til USA og altså ikke i tråd med og i samklang med USA, men tværtimod i modstrid med USA, så må jeg da gå ud fra, at Kristeligt Folkeparti så mener, at så er man gået langt ud over det danske forbehold i det, man udarbejder.
Jeppe Mikkelsen (RV), 2012-10-11:
Jeg tror, det var lidt over 30 mennesker ud af de ca. 4.000 passagerer, der desværre døde i Italien, men jeg tror, uden at være ekspert på området, at tabstallet havde været mange, mange gange større, hvis det samme var sket f.eks. nær Grønland.
Bjarne Laustsen (S), 2003-10-22:
Selv om institutionerne løfter en opgave for samfundet, for den enkelte, og man måske får en bedre institution med rummelighed osv., så betyder det for den enkelte institution, at når budgettet skal lægges for næste år, fordi man ikke bliver kompenseret andre steder fra, ja, så skal man til at skære ned i aktiviteter, måske fyre nogle ordinært ansatte, fordi det her er en succes.
Jens Peter Vernersen (S), 2006-05-19:
Så håber jeg også, at Dansk Folkeparti var opmærksom på, at jeg netop anerkendte, at alle her har sagt, at beslutningsforslag B 135 er rigtigt i sit sigte, og derfor glæder vi os til, at ministeren fremsætter et lovforslag, der også indeholder de synspunkter, der er her i beslutningsforslaget.
Christoffer Aagaard Melson (V), 2025-12-12:
Men i første omgang synes jeg vi skal glæde os over, at vi i hvert fald er kommet et langt stykke af vejen, også i forhold til at det var Venstre, der var med til at tage den her dagsorden op, og nu får vi indført en certificeringsordning der, hvor myndighederne ser at problemet er størst, og det vil jeg glæde mig over i dag.
Troels Lund Poulsen (V), 2016-05-13:
Jeg medgiver, at Alternativet har fremlagt et iværksætterudspil, som indeholder spændende elementer, som jeg også har haft lejlighed til tidligere at drøfte med hr. Rasmus Nordqvist, men enigheden hører så op, når det kommer til den måde, det er finansieret på.
Eva Møller (KF), 2000-12-01:
Det er vigtigt, at forhandlingerne om fremtiden sker med det, der vist i denne sammenhæng uden at gå nogen for nær kan kaldes rettidig omhu. Jeg vil også lige nævne beskatningsvilkårene, hvor jeg har set, at regeringen taler om et serviceeftersyn, og det er der vist ikke nogen der kan være imod.
Torsten Schack Pedersen (V), 2021-03-11:
Jeg glæder mig selvfølgelig også over, at der kommer en indberetningspligt for tabte redskaber også for fritidsfiskere, for jeg tror, at skaden i forbindelse med et tabt fiskeredskab er uafhængig af, om det er en erhvervsfisker eller en fritidsfisker – der er nok forskel i størrelsen, men den potentielle skade ved, at der er efterladt et fiskeredskab, er uafhængig af, hvem der har efterladt det.
Jeppe Kofod (S), 2010-05-20:
Så synes jeg, det er meget klart, at til et folketingsvalg må vælgerne jo tage stilling til, om de vil have det, som vi har foreslået sammen i S og SF – både »Fair Forandring«, vores skatteforslag, og »Fair Løsning«, et svar på den krise, vi står i, hvor vi har en række gode forslag, der også handler om nogle af de dårligt stillede grupper i vores samfund.
Per Larsen (KF), 2022-05-04:
Men man kunne forestille sig, at nogle af de her store besætninger skulle lukke køerne ud, og der er jo besætninger med 1.000 køer, altså 1.000 køer, der står ude i nogle folde på en regnvejrsdag – og dem har vi jo heldigvis nogle af i løbet af året – og der er det jo bestemt ikke ønskværdigt for en stor flok køer at gå ude.
Kristian Bøgsted (DD), 2025-02-04:
Jeg vil dog sige, at jeg ikke synes, der behøves at igangsættes en frygtelig masse analyser af det her, for det er noget, der faktisk har et vist hastværk, for at vi kan sikre, at vi stadig væk har nogle, der kan det her erhverv og kommer videre med det.
Mogens Jensen (S), 2008-12-18:
Hvis vi fortsat vil være et land, der over for omverdenen kan sige, at vi hylder ligestilling, og at vi hylder frisind som en bærende værdi i vores samfund, er det nødvendigt, at vi nu også langt om længe tager skridt til at sikre reel ligestilling for homoseksuelle på alle områder.
Charlotte Antonsen (V), 2005-11-24:
Mange mennesker har valgt at bygge nyt og bygge til, fordi renten er lav, og fordi privatøkonomien er blevet væsentligt forbedret de seneste år, bl.a. på grund af skattestoppet, men konsekvensen af byggeboomet er, at der er mangel på danske håndværkere til at imødekomme borgernes efterspørgsel.
Peder Hvelplund (EL), 2021-10-28:
Og der har jo været en tendens til, at vi har gjort det sværere og sværere at blive opstillingsberettiget, og derfor synes vi bare, det er afgørende, at vi, når vi så laver den her slags regler, som vi synes er helt rimelige, og som vi derfor også stemmer for, så også sikrer, at den hårde sanktion, vi lægger ind, også har muligheden for at ramme os selv.
Søren Egge Rasmussen (EL), 2019-12-12:
Og jeg synes, det er spændende, hvis den nuværende landbrugsminister går tilbage og ser på, hvad det var for nogle processer, der var tilbage i 2013, hvor den daværende landbrugsminister forsøgte at samle landbrugssektoren til at arbejde med bæredygtig sojaimport, og hvor det ikke lykkedes.
Hans Christian Schmidt (V), 2005-04-05:
I midtvejsevalueringen af landdistriktsprogrammet fra 2003 peges på behovet for en sådan øget sammentænkning af de enkelte ordninger for at opnå en øget samlet effekt, og udformningen af landdistriktsprogrammet skal derfor i videst muligt omfang have sådanne effekter for øje.
Karin Nødgaard (DF), 2009-11-24:
Forhåbentlig vil det blive muligt, når spillelovgivningen revideres, og der er vi selvfølgelig klar over, at det ligger i Skatteministeriets regi, men der er jo ikke nogen tvivl om, at også vi som kultur- og idrætsordførere vil være meget opmærksomme på den debat, der vil komme, og selvfølgelig vil følge det arbejde meget nøje.
Marianne Jelved (RV), 2006-06-01:
Det, der er det nye i den her situation – og det er derfor, venstre-højre-termer er meget vanskelige at have med at gøre – er, at på de fleste af de strækninger, jeg nævner, er vi i en situation, hvor Socialdemokraterne er enige med Venstre, De Konservative og Dansk Folkeparti.
Pelle Dragsted (EL), 2016-03-31:
Så samlet set synes vi ikke at det fremlagte lovforslag i den form, det ligger i, tager hensyn til det oprindelige formål med den her lovrevision, nemlig at styrke tilliden til revisor, altså sikre, at revisor er offentlighedens tillidsrepræsentant, og sikre en øget uafhængighed for revisor.
Jørgen Estrup (RV), 1999-12-16:
Jeg vil blot sige til hr. Kristian Jensen: Prøv engang at læse lidt mere på historien og se på, hvilke forslag den daværende regering i 1980'erne, firkløverregeringen, havde om indgreb på arbejdsmarkedet, diskussionen om eksklusivaftaler, så vil hr. Kristian Jensen forstå, at dette også for borgerlige partier kan være en overordentlig vanskelig sag. I hvert fald kan jeg som gammel arbejdsmarkedsordfører bekræfte, at der har stået borgerlige arbejdsministre på denne talerstol og sagt: Det kan vi ikke gennemføre.